FI Euroopan unionin virallinen lehti L 87/382

KOMISSION DELEGOITU ASETUS (EU) 2017/586,

annettu 14 päivänä heinäkuuta 2016,

Euroopan parlamentin ja neuvoston direktiivin 2014/65/EU täydentämisestä toimivaltaisten viranomaisten valvontatoimissaan, paikan päällä tehtävissä tarkastuksissaan ja tutkinnoissaan tekemän yhteistyön yhteydessä harjoittamaa keskinäistä tietojenvaihtoa koskevilla teknisillä sääntelystandardeilla

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon rahoitusvälineiden markkinoista sekä direktiivin 2002/92/EY ja direktiivin 2011/61/EU muuttamisesta 15 päivänä toukokuuta 2014 annetun Euroopan parlamentin ja neuvoston direktiivin 2014/65/EU (1) ja erityisesti sen 80 artiklan 3 kohdan kolmannen alakohdan,

sekä katsoo seuraavaa:

(1) Direktiivin 2014/65/EU mukaisesti vaihdettavien tietojen olisi oltava sisällöltään ja luonteeltaan riittäviä, jotta toimivaltaiset viranomaiset voisivat hoitaa valvontatehtävänsä ja -toimintonsa tehokkaasti. Tämän vuoksi on tarpeen, että toimivaltaiset viranomaiset voivat vaihtaa keskenään tietoja, joiden avulla ne pystyvät valvomaan luonnollisten henkilöiden ja oikeushenkilöiden toimintaa omilla lainkäyttöalueillaan.

(2) Jotta toimivaltaiset viranomaiset voisivat tehokkaasti valvoa sijoituspalveluyrityksiä, markkinoiden ylläpitäjiä ja raportointipalvelujen tarjoajia, niiden on tärkeää vaihtaa seuraavia merkityksellisiä tietoja: yleiset taustatiedot ja perusasiakirjat (mukaan lukien kansalliset perustamisasiakirjat tai muut asiakirjat, jotka antavat kuvan yhteisön rakenteesta ja operatiivisesta toiminnasta), toimilupamenettelyä koskevat tiedot, tiedot, jotka liittyvät sijoituspalveluyritysten ylimpiin hallintoelimiin, esimerkiksi tiedot ylimmän hallintoelimen jäsenten sopivuuden, kuten työkokemuksen, todentamiseksi (mukaan lukien kyseisten jäsenten ansioluettelot, joista käy ilmi merkityksellinen koulutus, aiempi ammatillinen kokemus ja ammattitoiminta tai muut asiaan liittyvät tehtävät, kuten direktiiviä 2014/65/EU sovellettaessa nykyisin edellytetään), mainetta koskevat tiedot, huomattavia omistusosuuksia omistavia osakkeenomistajia ja jäseniä koskevat tiedot, kuten yrityksen sisäiset yleiset tiedot ja maine, yrityksen toimilupaa koskevat tiedot, mukaan luettuina tiedot yrityksistä, joille on myönnetty toimilupa tai joilta toimilupa on evätty, tiedot säänneltyjen markkinoiden toimintavaatimuksista, tiedot raportointipalvelujen tarjoajien toimiluvista, tiedot myönnetyistä tai evätyistä vapautuksista, jotka liittyvät asiakkaiden luokittelemiseen ”ammattimaisiksi”, tiedot seuraamuksista ja täytäntöönpanotoimista, tiedot operatiivisesta toiminnasta ja merkitykselliset tiedot aiemmasta toiminnasta ja säännösten noudattamisesta.

(3) On tärkeää, että toimivaltaisilla viranomaisilla on lisäksi mahdollisuus vaihtaa tietoja, joilla on merkitystä luottolaitosten tehokkaan valvonnan kannalta, kun tällaiset laitokset tarjoavat sijoituspalveluja tai harjoittavat sijoitustoimintaa.

(4) Jotta toimivaltaiset viranomaiset voivat hoitaa valvontatehtävänsä kaikilta osin, tärkeää on myös, että ne pystyvät vaihtamaan hallussaan olevia merkityksellisiä tietoja, mukaan lukien tiedot sijoituspalveluyrityksistä, markkinoiden ylläpitäjistä, raportointipalvelujen tarjoajista, luottolaitoksista, finanssialan vastapuolista, säänneltyjen markkinoiden jäsenistä tai osapuolista, monenkeskisistä kaupankäyntijärjestelmistä tai henkilöistä, joita koskee direktiivin 2014/65/EU 2 tai 3 artiklassa säädetty poikkeus. Lisäksi toimivaltaisten viranomaisten olisi voitava vaihtaa merkityksellisiä taustatietoja henkilöistä, jotka tarjoavat sijoituspalveluja ilman direktiivissä 2014/65/EU vaadittua toimilupaa.

(5) Johdonmukaisuuden vuoksi ja rahoitusmarkkinoiden sujuvan toiminnan varmistamiseksi on tarpeen, että tässä asetuksessa annettuja säännöksiä sekä asiaa koskevia kansallisia säännöksiä, joilla direktiivi 2014/65/EU saatetaan osaksi kansallista lainsäädäntöä, sovelletaan samasta päivästä.

(6) Tämä asetus perustuu teknisten sääntelystandardien luonnoksiin, jotka Euroopan arvopaperimarkkinaviranomainen, jäljempänä ’EAMV’, on toimittanut komissiolle.

(7) EAMV on pyytänyt lausunnon Euroopan parlamentin ja neuvoston asetuksen (EU) N:o 1095/2010 (2) 37 artiklan mukaisesti perustetulta arvopaperimarkkina-alan osallisryhmältä.

(8) EAMV ei ole järjestänyt julkisia kuulemisia näistä teknisten sääntelystandardien luonnoksista, koska ne koskevat toimivaltaisten viranomaisten välistä tietojenvaihtoa niiden valvontatoimissa tai paikan päällä tehtävissä tarkastuksissa tai tutkinnoissa tekemän yhteistyön yhteydessä. Kuulemisten järjestämistä pidettiin soveltamisalaan ja vaikutuksiin nähden kohtuuttomana,

ON HYVÄKSYNYT TÄMÄN ASETUKSEN:

1 artikla

Soveltamisala

Tiedot, jotka on vaihdettava yhteistyöpyynnön kohteena olevan toimivaltaisen viranomaisen (pyynnön vastaanottava viranomainen) ja yhteistyöpyynnön esittävän toimivaltaisen viranomaisen (pyynnön esittävä viranomainen) välillä direktiivin 2014/65/EU 80 artiklan mukaisesti, voivat koskea seuraavia yhteisöjä:

a) direktiivin 2014/65/EU mukaisesti toimiluvan saanut sijoituspalveluyritys, markkinoiden ylläpitäjä tai raportointipalvelujen tarjoaja;

b) Euroopan parlamentin ja neuvoston direktiivin 2013/36/EU (3) mukaisesti toimiluvan saanut luottolaitos, joka tarjoaa sijoituspalveluja tai harjoittaa sijoitustoimintaa;

c) kuka tahansa muu luonnollinen henkilö tai oikeushenkilö tai mikä tahansa rekisteröimätön yhteisö tai yhteenliittymä, joita ei ole määritetty a ja b alakohdassa.

2 artikla

Tiedot, jotka on vaihdettava sijoituspalveluyrityksistä, markkinoiden ylläpitäjistä tai raportointipalvelujen tarjoajista

1. Kun toimivaltainen viranomainen päättää pyytää yhteistyötä, se voi pyytää seuraavia tietoja 1 artiklan a alakohdassa mainituista yhteisöistä:

a) yleiset tiedot ja asiakirjat, jotka liittyvät yhteisöjen perustamiseen i) tiedot, joista käyvät ilmi yhteisöjen nimi, niiden päätoimipaikan ja/tai sääntömääräisen kotipaikan osoite, yhteystiedot, yhteisön kansallinen tunnistenumero, sekä otteet kansallisista rekistereistä; ii) tiedot perustamisasiakirjoista, jotka yhteisöillä on asiaa koskevan kansallisen lainsäädäntönsä mukaisesti oltava;

b) direktiivin 2014/65/EU 7 artiklan 4 kohdassa määritetyt tiedot yhteisön toimilupamenettelystä, jollei kyseisiä tietoja ole jo saatavilla asetuksen (EU) N:o 1095/2010 8 artiklan 1 kohdan k alakohdan mukaisesti perustetusta EAMV:n julkisesta rekisteristä;

c) yhteisöjen ylimmän hallintoelimen jäseniin tai liiketoimintaa tosiasiallisesti johtaviin henkilöihin liittyvät tiedot, jotka on annettu toimilupamenettelyn yhteydessä, mukaan lukien i) kyseisten jäsenten ja henkilöiden nimet, henkilötunnus (jos saatavilla kyseisessä jäsenvaltiossa), asuinpaikka ja yhteystiedot; ii) tiedot asemasta, johon kyseiset henkilöt on yhteisössä nimitetty; iii) johtamisrakennetta koskeva organisaatiokaavio tai niiden henkilöiden yksilöinti, jotka vastaavat yhteisön harjoittamasta direktiivin 2014/65/EU mukaisesta toiminnasta;

d) yhteisöjen ylimmän hallintoelimen jäsenten tai liiketoimintaa tosiasiallisesti johtavien henkilöiden sopivuuden arviointiin tarvittavat tiedot, mukaan lukien i) työkokemusta koskevat tiedot; ii) jäsenen tai henkilön mainetta koskevat tiedot, mukaan lukien — rikosrekisteritiedot tai tiedot rikostutkinnoista tai rikosoikeudenkäynneistä, asiaan liittyvistä siviilioikeudellisista ja hallinnollisista tapauksista sekä kurinpitotoimista (mukaan luettuina yrityksen johtajana toimimista koskeva liiketoimintakielto, konkurssi, maksukyvyttömyys tai vastaava menettely) virallisen todistuksen muodossa, jos sellainen on saatavilla, tai muun vastaavan asiakirjan muodossa; — tiedot avoimista tutkimuksista, täytäntöönpanomenettelyistä, seuraamuksista tai muista täytäntöönpanopäätöksistä kyseistä henkilöä vastaan; — rekisteröinnin, luvan, jäsenyyden tai toimiluvan epääminen kaupankäynnin, liiketoiminnan tai ammatin harjoittamiselle; tällaisen rekisteröinnin, luvan, jäsenyyden tai toimiluvan peruuttaminen, kumoaminen tai päättäminen tai erottaminen sääntely- tai hallintoelimen tai ammattialajärjestön tai ammatillisen järjestön toimesta; — irtisanominen työstä tai luottamusasemasta, fidusiaarisesta suhteesta tai vastaava tilanne;

e) tiedot osakkeenomistajista ja jäsenistä, joilla on huomattavia omistusosuuksia, mukaan lukien i) luetteloa henkilöistä, joilla on huomattava omistusosuus; ii) konserniin kuuluvien osakkeenomistajien osalta konsernin organisaatiokaavio, josta ilmenee kunkin konserniin kuuluvan yrityksen toiminta ja jossa yksilöidään kaikki ne konserniin kuuluvat yritykset tai henkilöt, jotka toimivat direktiivin 2014/65/EU säännösten nojalla; iii) tiedot ja asiakirjat, jotka tarvitaan niiden sopivuuden arviointiin;

f) tiedot organisaatiorakenteesta, toiminnan harjoittamista koskevista edellytyksistä sekä direktiivissä 2014/65/EU säädettyjen vaatimusten noudattamisesta, mukaan lukien i) tiedot säännösten noudattamisen valvonnan ja riskienhallinnan toimintaperiaatteista ja menettelyistä, joita direktiivin 2014/65/EU mukaisesti vaaditaan yhteisöjen ja niiden sidonnaisasiamiesten osalta; ii) säännösten noudattamista koskevat yhteisöjen tiedot, mukaan lukien toimivaltaisten viranomaisten hallussa olevat tiedot; iii) tiedot organisaatio- ja hallintojärjestelyistä, joiden tarkoituksena on ehkäistä direktiivin 2014/65/EU 23 artiklassa määriteltyjä eturistiriitoja; iv) jos kyse on sijoituspalveluyrityksestä, joka valmistaa rahoitusvälineitä asiakkaille myytäviksi, tiedot kunkin rahoitusvälineen hyväksymismenettelystä, mukaan lukien tiedot kohdemarkkinasta ja jakelustrategiasta sekä yrityksen käyttämistä tarkastelujärjestelyistä; v) tiedot Euroopan parlamentin ja neuvoston direktiivin 97/9/EY (4) mukaisista sijoituspalveluyritysten velvoitteista; vi) tiedot, jotka voidaan pyytää sijoituspalveluyrityksiltä direktiivin 2014/65/EU 16 artiklassa määritettyjen toimintojen ja vaatimusten mukaisesti;

g) tiedot sijoituspalveluyrityksille direktiivin 2014/65/EU 5–10 artiklan mukaisesti myönnetystä toimiluvasta;

h) tiedot säänneltyjen markkinoiden ja raportointipalvelujen tarjoajien toimiluvista, jotka on myönnetty direktiivin 2014/65/EU 44, 45 ja 46 artiklan sekä 59–63 artiklan mukaisesti;

i) tiedot sellaisten asiakkaiden osalta myönnetyistä tai evätyistä vapautuksista, joita voidaan pyynnöstä kohdella ammattimaisina sijoittajina direktiivin 2014/65/EU liitteen II mukaisesti;

j) tiedot yhteisöille määrätyistä seuraamuksista ja niihin kohdistuvista täytäntöönpanotoimista, mukaan lukien i) tiedot yhteisölle tai sen ylimmän hallintoelimen jäsenelle tai sen liiketoimintaa tosiasiallisesti johtaville henkilöille määrätyistä seuraamuksista; ii) tiedot yhteisöjen tai johtotehtävissä toimivien henkilöiden suorittamista rikkomisista; iii) rikosrekisteritiedot, tiedot rikostutkinnoista tai rikosoikeudenkäynneistä tai hallinnollisista tutkimuksista tai menettelyistä, asiaan liittyvistä siviilioikeudellisista ja hallinnollisista tapauksista sekä kurinpitotoimista virallisen todistuksen muodossa, jos sellainen on saatavilla, tai muun vastaavan asiakirjan muodossa;

k) tiedot pyynnön kohteen operatiivisesta toiminnasta ja merkitykselliset tiedot sen aiemmasta toiminnasta ja säännösten noudattamisesta, mukaan lukien i) yhteisön liiketoimintaa koskevat tiedot direktiivin 2014/65/EU mukaisesti; ii) sisäiset pöytäkirjat tai tiedot, joita yritykset ja sivuliikkeet säilyttävät asianomaisen toimivaltaisen viranomaisen suorittamaa tarkastusta varten;

l) kaikki muut tiedot, jotka tarvitaan direktiivin 2014/65/EU 80 artiklan 1 kohdassa tarkoitettua valvontatoimia, paikalla tehtäviä tarkastuksia ja tutkintaa koskevaa yhteistyötä varten.

2. Kun jäsenvaltio edellyttää direktiivin 2014/65/EU 39 artiklan 1 ja 2 kohdan mukaisesti, että kolmannen maan yritys perustaa sivuliikkeen, toisen jäsenvaltion toimivaltainen viranomainen voi pyytää viranomaiselta, jonka toimivaltaan kyseisen sivuliikkeen valvonta kuuluu, kotijäsenvaltion viranomaiselta saadut tiedot, jotka liittyvät sivuliikkeen avaamiseen oikeuttavan luvan myöntämiseen, mukaan lukien

a) tiedot, jotka ovat merkityksellisiä valvottaessa Euroopan parlamentin ja neuvoston asetuksen (EU) N:o 600/2014 (5) noudattamista tai direktiivin 2014/65/EU kansallisen lainsäädännön osaksi saattamiseksi hyväksyttyjen säännösten ja toimenpiteiden noudattamista;

b) kolmannen maan sijoituspalveluyrityksen ylimmän hallintoelimen tai kyseisen yhteisön liiketoimintaa tosiasiallisesti johtavien henkilöiden vastaus toimivaltaisen viranomaisen esittämiin kysymyksiin.

3 artikla

Tiedot, jotka on vaihdettava luottolaitoksista

Kun toimivaltainen viranomainen päättää pyytää yhteistyötä, se voi pyytää seuraavia tietoja 1 artiklan b alakohdassa mainituista yhteisöistä:

a) 2 artiklan 1 kohdan a, f, i ja j alakohdassa tarkoitetut tiedot;

b) kaikki muut tiedot, jotka ovat merkityksellisiä valvottaessa, noudattavatko luottolaitokset asetusta (EU) N:o 600/2014 tai direktiivin 2014/65/EU kansallisen lainsäädännön osaksi saattamiseksi hyväksyttyjä säännöksiä ja toimenpiteitä;

c) kaikki muut tiedot, jotka tarvitaan direktiivin 2014/65/EU 80 artiklan 1 kohdassa tarkoitettua valvontatoimia, paikalla tehtäviä tarkastuksia ja tutkintaa koskevaa yhteistyötä varten.

4 artikla

Tiedot, jotka on vaihdettava 1 artiklan c alakohdassa tarkoitetuista henkilöistä

1. Kun toimivaltainen viranomainen päättää pyytää yhteistyötä 1 artiklan c alakohdassa tarkoitettujen luonnollisten henkilöiden tapauksessa, se voi pyytää vähintään henkilön nimen, syntymäajan ja -paikan, kansallisen henkilötunnuksen, osoitteen ja yhteystiedot.

2. Kun kyseessä on 1 artiklan c alakohdassa tarkoitettu oikeushenkilö tai mikä tahansa rekisteröimätön yhteisö tai yhteenliittymä, toimivaltainen viranomainen voi pyytää lisäksi vähintään seuraavat asiakirjat ja tiedot: asiakirjat, joilla todistetaan sen toiminimi ja sen päätoimipaikan rekisteröity osoite, sekä postiosoite, jos se on eri osoite, yhteystiedot ja kansallinen tunnistenumero; oikeudellisen muodon rekisteröinti asiaankuuluvan kansallisen lainsäädännön mukaisesti; täydellinen luettelo henkilöistä, jotka tosiasiallisesti johtavat liiketoimintaa, heidän nimensä, syntymäaikansa ja -paikkansa, osoitteensa, yhteystietonsa ja kansallinen henkilötunnuksensa.

3. Lisäksi toimivaltaiset viranomaiset voivat pyytää seuraavien tietojen vaihtamista henkilöistä, jotka tarjoavat sijoituspalveluja tai harjoittavat sijoitustoimintaa ilman direktiivin 2014/65/EU mukaisesti tarvittavaa toimilupaa tai rekisteröintiä:

a) tiedot tarjotuista sijoituspalveluista ja harjoitetusta sijoitustoiminnasta;

b) tiedot kaikista henkilöistä, joihin kyseisen henkilön tai oikeushenkilön tiedetään olleen yhteydessä ilman tarvittavaa toimilupaa tai rekisteröintiä tapahtuneen sijoituspalvelujen tarjoamisen tai sijoitustoiminnan harjoittamisen yhteydessä.

4. Toimivaltaiset viranomaiset voivat joka tapauksessa pyytää 1 artiklan c alakohdassa tarkoitetuista henkilöistä tietoja, jotka on saatu asetuksen (EU) N:o 600/2014 mukaisesti tai direktiivin 2014/65/EU täytäntöönpanemiseksi annettujen säännösten mukaisesti ja jotka ovat merkityksellisiä valvottaessa kyseisen asetuksen tai kyseisten säännösten noudattamista, tai pyytää kaikkia muita tietoja, jotka tarvitaan direktiivin 2014/65/EU 80 artiklan 1 kohdassa tarkoitettua valvontatoimia, paikalla tehtäviä tarkastuksia ja tutkintaa koskevaa yhteistyötä varten.

5 artikla

Voimaantulo ja soveltaminen

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan direktiivin 2014/65/EU 93 artiklan 1 artiklan toisessa alakohdassa ensiksi mainitusta päivästä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 14 päivänä heinäkuuta 2016. Komission puolesta Puheenjohtaja Jean-Claude JUNCKER

(1) EUVL L 173, 12.6.2014, s. 349.

(2) Euroopan parlamentin ja neuvoston asetus (EU) N:o 1095/2010, annettu 24 päivänä marraskuuta 2010, Euroopan valvontaviranomaisen (Euroopan arvopaperimarkkinaviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/77/EY kumoamisesta (EUVL L 331, 15.12.2010, s. 84).

(3) Euroopan parlamentin ja neuvoston direktiivi 2013/36/EU, annettu 26 päivänä kesäkuuta 2013, oikeudesta harjoittaa luottolaitostoimintaa ja luottolaitosten ja sijoituspalveluyritysten vakavaraisuusvalvonnasta, direktiivin 2002/87/EY muuttamisesta sekä direktiivien 2006/48/EY ja 2006/49/EY kumoamisesta (EUVL L 176, 27.6.2013, s. 338).

(4) Euroopan parlamentin ja neuvoston direktiivi 97/9/EY, annettu 3 päivänä maaliskuuta 1997, sijoittajien korvausjärjestelmistä (EYVL L 84, 26.3.1997, s. 22).

(5) Euroopan parlamentin ja neuvoston asetus (EU) N:o 600/2014, annettu 15 päivänä toukokuuta 2014, rahoitusvälineiden markkinoista sekä asetuksen (EU) N:o 648/2012 muuttamisesta (EUVL L 173, 12.6.2014, s. 84).